
Rwy’n cadarnhau nad ydw i wedi cyflwyno unrhyw destun deallusrwydd artiffisial cynhyrchiol fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau, ac unrhyw adnoddau eraill y defnyddiais cyn ac ar ôl defnyddio offer deallusrwydd artiffisial y gellir gofyn i mi eu darparu fel tystiolaeth. 
























Arweinyddiaeth a Rheolaeth ar gyfer systemau ansawdd
Cyfeiria ansawdd yn y blynyddoedd cynnar at lefel y gofal, yr addysg a’r profiadau datblygiadol a ddarparir i blant ifanc mewn lleoliadau gofal plant neu addysg gynnar (Burchinal, 2018). Dangosa ymchwil bod ansawdd uchel yn gysylltiedig ag ymarferwyr cymwys, amgylchedd dysgu diogel a chyfoethog, a rhyngweithio cadarnhaol rhwng ymarferwyr a phlant sydd yn cefnogi datblygiad holistig bob un plentyn (Spychalski, 2023).
Dadleua Dahlberg, Moss a Pence (2013) nad yw ansawdd â un diffiniad, ond yn gysyniad sydd wedi’i wreiddio mewn gwerthoedd diwylliannol ac ideolegau addysgol penodol. O ganlyniad, mae’r hyn sydd yn cael ei ystyried yn ansawdd uchel yn amrywio yn sylweddol rhwng gwledydd, cymunedau a thraddodiadau addysgol (Darling-Hammond, 2017). Er enghraifft, mae dulliau fel Reggio Emilia (Reggio Children, 2022) yn pwysleisio creadigrwydd, cyd-greu a llais y plentyn, tra bod systemau arolygu yng Nghymru yn tueddu i ganolbwyntio ar atebolrwydd, dogfennu a chydymffurfiaeth (Keane, 2022).
Yn ôl Rudoe (2020), mae systemau blynyddoedd cynnar effeithiol yn rhoi pwyslais ar gymwysterau ymarferwyr, cymarebau priodol, a chwricwlwm sydd yn canolbwyntio ar chwarae a datblygiad cyfannol. Fodd bynnag, mae ymchwil yn tynnu sylw at bwysigrwydd ansawdd prosesol, megis sensitifrwydd ac ansawdd rhyngweithio, fel y ffactorau sydd â’r dylanwad mwyaf ar ddatblygiad plant (Ullah, 2025; Sluiter, Fukkink a Fekkes, 2025). Mae hyn yn codi cwestiwn beirniadol ynghylch i ba raddau y mae systemau arolygu’n mesur yr hyn sydd yn wirioneddol bwysig i blant, gan fod agweddau dyfnach i ansawdd, megis perthnasoedd diogel a chwarae ystyrlon, yn anodd eu weld mewn ymweliad byr (Perryman et al., 2023). Yn ogystal, dadleua Palaiologou (2023) fod ansawdd wedi’i droi’n gategori rheoliadol sydd yn colli sensitifrwydd i gyd-destun a llais y plentyn. Mae llais y plentyn yn elfen ganolog o ansawdd, gan fod plant yn gallu mynegi’n uniongyrchol sut mae’r amgylchedd yn eu cefnogi neu’n eu cyfyngu (Clark, 2017). O fewn Cwricwlwm i Gymru (Llywodraeth Cymru, 2021), mae llais y plentyn yn egwyddor sylfaenol sydd yn llywio dysgu sydd yn seiliedig ar chwarae a datblygiad cyfannol.
Caiff ansawdd mewn lleoliadau blynyddoedd cynnar yng Nghymru ei fonitro gan Care Inspectorate Wales (2024), sydd yn sicrhau bod darpariaeth yn bodloni safonau cenedlaethol o ran diogelwch, dysgu ac addysgu. Fodd bynnag, rhybuddia Siraj et al. (2017) bod diwylliant asesu yn gallu arwain at or-bwyslais ar ddogfennu, gan leihau amser ymarferwyr ar gyfer rhyngweithio ystyrlon. Coda hyn cwestiwn polisi pwysig sef sut y gellir cydbwyso’r angen am asesu gyda’r angen i gynnal creadigrwydd, ymreolaeth a pherthnasoedd cynnes elfennau sydd yn cael eu cydnabod fel craidd i ansawdd? Dadleua Palaiologou (2023) bod ansawdd yn aml yn seiliedig ar gyd-destun dwfn, yn hytrach nag yn safon fesuradwy sengl.
Mae ansawdd yn y blynyddoedd cynnar yn bwysig oherwydd ei effaith uniongyrchol ar ddatblygiad cyffredinol plant a’u cyfleoedd yn y dyfodol (Morgan, 2019). Dangosa ymchwil Bigras et al. (2017) bod darpariaeth o ansawdd uchel yn gysylltiedig â gwell sgiliau iaith a gwybyddol, yn o gystal a llwyddiant academaidd hirdymor a datblygiad cymdeithasol ac emosiynol cadarn (Morgan, 2019; Ullah, 2025). 
Mae dangosyddion ansawdd gweledol yn darparu tystiolaeth glir o safon y ddarpariaeth. Er enghraifft, mae asesiadau risg rheolaidd yn dangos bod diogelwch yn flaenoriaeth, yn ogystal a amgylchedd sydd yn rhydd o beryglon gan galluogi plant i archwilio’n ddiogel (Education Scotland, 2025). Gellir arsylwi lles plant drwy eu hyder, eu hymgysylltiad a’u hapusrwydd, ac mae cymarebau staff-i-blant priodol yn sicrhau sylw unigol gan arwain at ansawdd (Perlman et al., 2017). Mae ymarfer aml-asiantaethol effeithiol hefyd yn dangos ansawdd, gan fod cydweithio’n cefnogi anghenion cyfannol plant (Thomson et al., 2018).
Dibynna sicrhau ansawdd ar brosesau clir a chyson sydd yn cefnogi gwelliant parhaus (Palaiologou, 2023). Mae rhannu gwybodaeth ac arfer gorau yn cynnal safonau uchel ac yn datblygu ymarfer effeithiol (Owston, Jones a Stanley, 2024). Mae cysondeb mewn trefniadau yn sicrhau profiad sefydlog i blant, tra bod myfyrio ar ymarfer yn galluogi ymarferwyr i adnabod meysydd i wella (Sollars, 2020). Mae adborth gan blant yn hanfodol i ddeall eu profiadau. Trwy fesur ac adolygu’r ddarpariaeth yn rheolaidd, a chydweithio fel tîm, gellir sicrhau ansawdd uchel sydd yn parhau i wella dros amser.
Mae rôl proffesiynoldeb ymarferwyr hefyd yn allweddol. Mae Oberhuemer (2015) yn nodi bod ymarferwyr yn aml yn gweithio o fewn cyfyngiadau megis llwyth gwaith dogfennu neu ddisgwyliadau arolygu, sydd yn gallu cyfyngu ar eu creadigrwydd ac ymreolaeth. Fodd bynnag, dangosa ymchwil bod ymreolaeth broffesiynol, hyblygrwydd a’r gallu i ymateb i anghenion unigol plant yn elfennau allweddol o ansawdd (Taggart, 2016). Felly, dibynna ansawdd nid yn unig ar safonau cenedlaethol, ond ar y gallu i ymarferwyr weithredu gyda barn broffesiynol a hyder.

Mesur ansawdd
Er mwyn deall a gwella ansawdd, defnyddir amrywiaeth o offer asesu, gan gynnwys y Early Childhood Environment Rating Scale (ECERS) (Harms, Clifford a Cryer, 2015) a’r Leuven Scale for Wellbeing and Involvement (Learning Journals, 2026). Cyniga y ddau dull persbectifau gwahanol ond ategol ar ansawdd, ac mae eu cymharu’n datgelu sut y gallent gyfrannu at welliant parhaus mewn lleoliadau.

Mesur ansawdd gan ddefnyddio ECERS
Mesura yr offeryn asesu meintiol ECERS ansawdd yr amgylchedd dysgu drwy ystod o feini prawf safonol. Mae’r meysydd hyn yn cynnwys trefniadaeth y gofod, adnoddau, iechyd a diogelwch, rhyngweithio, a rheolaeth (Alpys a Hernández-Torrano, 2025). Cynhyrcha’r dull sgôr sydd yn gallu cael ei chymharu rhwng lleoliadau, gan ei wneud yn ddefnyddiol ar gyfer monitro cynnydd a chynllunio gwelliannau (Hestenes et al., 2019; Setodji, Schaack a Le, 2018). Mae ECERS yn seiliedig ar y rhagdybiaeth fod amgylchedd ffisegol cyfoethog, trefnus a diogel yn creu’r amodau angenrheidiol ar gyfer dysgu effeithiol (Næsby, 2019; Hestenes et al., 2019). O safbwynt polisi, mae hyn yn cyd-fynd â disgwyliadau rheoleiddiol megis y rhai a osodir gan Arolygiaeth Gofal Cymru (2025), a pwysleisia diogelwch, trefn a safonau gweithredol.
Fodd bynnag, mae ECERS wedi’i feirniadu am ei duedd tuag at ticio bocs, gan ganolbwyntio ar yr hyn sydd yn weladwy yn hytrach nag y berthynas rhwng ymarferwyr a phlant (Alpys a Hernández-Torrano, 2025). Er ei fod yn mesur ansawdd strwythurol yn effeithiol, mae’n llai sensitif i ansawdd prosesol, sef y rhyngweithio, y profiad emosiynol a’r dysgu dwfn sydd yn digwydd o ddydd i ddydd (Hestenes et al., 2019).

Mesur ansawdd gan ddefnyddio Graddfa Leuven
Yn groes i ffocws strwythurol ECERS, mae’r raddfa Leuven yn asesu lles ac ymgysylltiad plant fel dangosyddion craidd o ddysgu dwfn. Mae’r dull yn seiliedig ar arsylwadau ansoddol byr, gyda phob plentyn yn cael sgôr rhwng un a phump ar y ddwy raddfa (MacRae a Jones, 2020). Mae’r dull hwn yn cyd-fynd â damcaniaethau cyfoes sydd yn pwysleisio llais y plentyn, dysgu trwy chwarae, a phrofiad emosiynol cadarnhaol fel sylfaen ar gyfer cynnydd (MacRae a Jones, 2020; Whybrow, Williams a Htaik, 2026). Awgryma lefelau uchel o les ac ymgysylltiad bod plant mewn cyflwr optimaidd ar gyfer dysgu, archwilio a datblygu.
Mae’r raddfa Leuven yn berthnasol i Gymru, lle mae Cwricwlwm i Gymru yn pwysleisio lles, perthnasoedd a dysgu ystyrlon fel egwyddorion craidd (Llywodraeth Cymru, 2021). Galluoga’r dull ymarferwyr i adnabod anghenion unigol plant yn gyflym ac i addasu i gynyddu ymgysylltiad. Fodd bynnag, mae’r dull yn oddrychol ac yn dibynnu’n fawr ar hyfforddiant ymarferwyr (Storli a Hansen Sandseter, 2019). Yn ogystal, mae dibyniaeth graddfa Leuven ar arsylwadau byr yn codi cwestiynau ynghylch dibynadwyedd rhyng-arsylwyr, gan fod sgorio’n gallu amrywio’n sylweddol rhwng arsylwyr heb hyfforddiant cyson (Choudhury, Dhua a Goel, 2025).

Cymhariaeth Feirniadol
Mae cymharu ECERS a’r raddfa Leuven yn datgelu dau ddull sydd yn mesur ansawdd o safbwyntiau gwahanol ond ategol. Mae ECERS yn canolbwyntio ar ansawdd strwythurol yr hyn sydd yn weladwy ac yn fesuradwy yn yr amgylchedd tra bod graddfa Leuven yn canolbwyntio ar ansawdd profiad byw plant, eu teimladau a’u hymgysylltiad (Harms, Clifford a Cryer; 2015 Learning Journals, 2026).
Mae hyn yn creu cyfle cryf ar gyfer dadansoddi beirniadol gall lleoliad sgorio’n uchel ar ECERS ond dal i weld lefelau isel o ymgysylltiad, gan awgrymu nad yw adnoddau neu strwythurau’n cael eu defnyddio’n effeithiol (Brunsek et al., 2017). Yn yr un modd, gall lefelau uchel o les ac ymgysylltiad ddigwydd mewn amgylchedd sydd yn sgorio’n uchel ar ECERS, gan ddangos bod rhyngweithio ac ethos yn gallu gwrthbwyso diffygion strwythurol (Alpys, A., a Hernández-Torrano, 2025). Tanlinella hyn yr angen i gyfuno dulliau sydd yn asesu’r amgylchedd a phrofiad y plant er mwyn cael darlun cyflawn o ansawdd. Felly, gellir dadlau nad yw un dull asesu yn ddigonol ar ei ben ei hun, ac mai dull integredig sydd yn hanfodol i ddeall ansawdd mewn modd dilys (Palaiologou, 2023). Fodd bynnag, gellir dadlau bod y raddfa Leuven yn cynnig mewnwelediad mwy uniongyrchol i brofiad plant, ac felly’n fwy cydnaws â gwerthoedd cyfoes y blynyddoedd cynnar (Learning Journals, 2026).

Manteision ac Anfanteision
Mae ECERS yn cynnig dibynadwyedd a’r gallu i gymharu rhwng lleoliadau, ond gall arwain at ffocws ar gydymffurfiaeth yn hytrach na dysgu dwfn (Alpys, A., a Hernández-Torrano, 2025). Mae’n llai sensitif i ansawdd rhyngweithio ac i brofiad emosiynol plant. Ar y llaw arall, mae’r raddfa Leuven yn canolbwyntio ar yr hyn sydd yn bwysig i blant, eu lles a'u hymgysylltiad, ond nid yw’n darparu gwybodaeth am strategaethau nac adnoddau i wella ansawdd. Dwedai Northumberland County Council (2025), er bod y raddfa’n mesur lles ac ymgysylltiad, nid yw’n darparu gwybodaeth am y cyfleoedd dysgu eu hunain, ac felly gall lefelau uchel o ymgysylltiad ddigwydd mewn gweithgareddau nad ydynt o reidrwydd yn hyrwyddo dysgu dwfn (Alpys, A., a Hernández-Torrano, 2025). Dywed ECERS wrthym beth sydd yn y lleoliad, ond nid sut mae’n cael ei ddefnyddio. Mae graddfa Leuven yn dweud wrthym deimladau'r plant, ond nid pam neu beth sydd angen newid yn strwythurol.
Rhanna’r ddau ddull cyfyngiad cyffredin, maent yn ceisio meintioli agweddau ansawdd sydd yn gymhleth ac aml-haenog. Coda hyn y cwestiwn ynghylch i ba raddau y gellir mesur profiadau byw plentyn, ac a yw dulliau safonol yn gallu casglu gwybodaeth gymhleth fel hyn? Awgryma Rogoff, Dahl a Callanan (2018) bod profiadau byw plentyn yn cynnwys elfennau emosiynol, perthynol a chyd-destunol na ellir eu dal yn llawn gan ddulliau safonol sydd yn dibynnu ar feintioli ymddygiad gweladwy.

Pa Wybodaeth Sydd ei Hangen i Wella Ansawdd?
Mae gwella ansawdd mewn lleoliadau blynyddoedd cynnar yn gofyn am ddealltwriaeth aml-ddimensiwn sydd yn mynd ymhell tu hwnt i fesur elfennau arwynebol o ddarpariaeth (Pianta, Hamre a Nguyen, 2020). Er enghraifft, mae gwybodaeth am strwythur megis ansawdd ac amrywiaeth adnoddau, a’r ffordd y caiff yr amgylchedd ei drefnu ac yn darparu sylfaen bwysig ar gyfer asesu ansawdd, ond mae ymchwil yn awgrymu nad yw strwythur ar ei ben ei hun yn rhagfynegi canlyniadau plant yn ddigonol (Slot, 2018). Mae datblygiad emosiynol a lles yn hanfodol i ddysgu effeithiol ac yn gofyn am ddealltwriaeth sensitif o ymatebion unigol bob plentyn, gan herio dulliau safonol sydd yn ceisio meintioli profiadau cymhleth. Chwaraea cyd-destun teuluol a chymunedol rôl sylweddol, gan herio’r syniad o ansawdd fel categori unffurf a dadleua ymchwilwyr fel Dahlberg, Moss a Pence (2013) a Martin, Elg a Gremyr (2020) bod ansawdd yn gysyniad cymdeithasol sydd yn cael ei lunio gan ddisgwyliadau diwylliannol a pholisi, nid set o feini prawf. O ganlyniad, mae gwella ansawdd yn gofyn am ddull beirniadol, myfyriol sydd yn cyfuno data, arsylwadau, dealltwriaeth o lesiant ac ymgysylltiad, â sensitifrwydd i gyd-destun gan gydnabod nad yw un ffordd o asesu yn ddigonol i ddal cymhlethdod bywydau plant (Dineen, 2015). Mae angen ystyried cyd-destun ehangach ansawdd sydd yn cael ei ategu gan fodel ecolegol Bronfenbrenner. Dadleua bod datblygiad plentyn yn cael ei ddylanwadu gan systemau rhyng-gysylltiedig sydd yn ymestyn o’r microsystem uniongyrchol er enghraifft ymarferwyr, gofod, rhyngweithio i’r macrosystem ehangach o bolisi, diwylliant a gwerthoedd cymdeithasol (Panahandehpour et al., 2023). O safbwynt ansawdd, mae hyn yn awgrymu nad yw mesur yr amgylchedd ffisegol na phrofiad plant ar eu pen eu hunain yn ddigonol, gan fod ansawdd yn cael ei lunio gan ffactorau strwythurol a phrosesol, ond hefyd gan ddisgwyliadau polisi ac adnoddau. Adlewyrcha dulliau fel ECERS elfennau’r microsystem, tra bod y raddfa Leuven yn canolbwyntio ar brofiad uniongyrchol plant o fewn y system honno. Fodd bynnag, tynna model Bronfenbrenner sylw at y ffaith bod ansawdd yn cael ei siapio gan ryngweithio rhwng systemau lluosog, gan ddangos pam mae dulliau asesu sengl yn methu â dal cymhlethdod bywydau plant (Panahandehpour et al., 2023). Felly, mae integreiddio sawl ffynhonnell dystiolaeth yn hanfodol ar gyfer deall a gwella ansawdd mewn modd cyfannol. Nid yw un dull ar ei ben ei hun yn darparu’r darlun hwn yn llawn. 
Casgliad 
I gloi, cyniga ECERS a’r graddfa Leuven ffyrdd gwahanol ond ategol o ddeall ansawdd mewn lleoliadau blynyddoedd cynnar. Darpara ECERS darlun strwythuredig o’r amgylchedd, gan sicrhau bod lleoliadau yn ddiogel, trefnus ac yn gyfoethog, tra bod graddfa Leuven yn canolbwyntio ar brofiad byw, gan fesur lles ac ymgysylltiad fel dangosyddion o ddysgu dwfn. Er nad yw’r un dull yn ddigonol ar ei ben ei hun, mae eu cyfuno yn galluogi ymarferwyr i ddeall nid yn unig beth sydd yn y lleoliad, ond sut mae plant yn ei ddefnyddio. Mae hyn yn creu dull asesu cynhwysfawr sydd yn cyd-fynd â gwerthoedd y blynyddoedd cynnar ac sydd yn gyrru gwelliannau ystyrlon mewn darpariaeth. Felly, mae deall ansawdd yn gofyn am feddwl y tu hwnt i fesur syml ag at ddealltwriaeth fwy dwfn, sensitif gan ganolbwyntio ar brofiadau plant.

